Komisia (Eurostat) zbiera štatistické údaje o vyloďovaní produktov rybolovu podľa nariadenia (ES) č. 1921/2006 (ďalej len „nariadenie“). Podľa článku 2 nariadenia sa produkty rybolovu považujú za vylodené na území členských štátov, ak ich vylodili rybárske plavidlá EÚ a Európskeho združenia voľného obchodu (EZVO) alebo ak ich vylodili rybárske plavidlá EÚ na území mimo EÚ a následne boli dovezené do EÚ. V článku 10 nariadenia sa vyžaduje, aby Komisia každé tri roky predložila Európskemu parlamentu a Rade správu, v ktorej posúdi najmä kvalitu a relevantnosť zozbieraných štatistických údajov. V správe sa musí takisto analyzovať nákladová efektívnosť systému, ktorý sa použil na zber a spracovanie štatistických údajov o vylodeniach, a musia sa navrhnúť najlepšie postupy na zníženie pracovného zaťaženia na vnútroštátnej úrovni a zvýšenie užitočnosti a kvality štatistických údajov.

Tieto štatistické údaje môžu byť relevantné aj pre povinnosť vylodenia stanovenú v článku 15 ods. 1 nariadenia (EÚ) č. 1380/2013, podľa ktorej sa všetky populácie, na ktoré sa vzťahujú obmedzenia výlovu, majú vylodiť a započítať do príslušnej kvóty.

Štatistiky vylodení do veľkej miery využívajú rôzni používatelia údajov. Štatistické údaje sú dôležitým zdrojom pre publikácie a služby iných organizácií. Európske stredisko pre monitorovanie trhu s produktmi rybolovu a akvakultúry používa európsku štatistiku vylodení na zostavenie štrukturálnej analýzy európskeho odvetvia rybolovu. Štatistika vylodení tvorí základ pre ďalšie zbery údajov .

Eurostat a členské štáty vynaložili čas a úsilie, aby používateľom údajov sprístupnili čo najviac číselných údajov a zároveň chránili štatistickú dôvernosť a celý postup vykonali čo najefektívnejšie.

3. Zaťaženie a nákladová efektívnosť

ESS vykonal analýzu nákladov v procese zberu štatistických údajov o vylodeniach. 23 krajín (všetky dotknuté krajiny okrem Islandu) zaslali odhady nákladov v peňažnom vyjadrení a vo vyjadrení pracovnej sily v ekvivalentoch plného pracovného času. Jedna krajina dokázala poskytnúť len celkový štatistický údaj o úlovkoch a vylodeniach; náklady na štatistiky vylodení sa odhadovali na približne polovicu celkových nákladov.

Celkové priame a nepriame náklady všetkých krajín poskytujúcich údaje predstavovali ročne 2,9 milióna EUR. Medián nákladov na krajinu predstavoval 16 400 EUR. Vo viac ako polovici krajín boli náklady veľmi nízke, v niekoľkých krajinách sa však na organizáciu výberových zisťovaní vynaložili vyššie náklady. So štatistikami vylodení pracovalo celkovo 70 osôb (prepočítané na ekvivalenty plného pracovného času). Medián na krajinu tvoril 0,5 ekvivalentu plného pracovného času. Polovica z vykazujúcich členských štátov uviedla, že od poslednej správy ich efektívnosť vzrástla. Podľa tretiny z nich sa pomocou ľahšie použiteľných dotazníkov alebo jednoduchšieho spôsobu prenosu údajov podarilo znížiť zaťaženie respondentov.

4. Závery

Štatistiky vylodení sú spoľahlivé z hľadiska časovej presnosti, úplnosti a konzistentnosti. Krajiny poskytujú spoľahlivé informácie o objeme a hodnote produktov rybolovu vylodených na území EÚ a veľmi užitočné podrobné údaje na úrovni druhov, ktoré sa využijú pri analýzach trhu EÚ s produktmi rybolovu.

Usmernenia a príručky Eurostatu týkajúce sa podávania správ prispeli k vyššej konzistentnosti štatistík vylodení. Aj opatrenia, ktoré prijali poskytovatelia vnútroštátnych údajov, prispeli k vyššej časovej presnosti a lepšej úplnosti údajov.

Celkové priame a nepriame náklady všetkých krajín poskytujúcich údaje dosiahli 2,9 milióna EUR. Medián nákladov na krajinu predstavoval 16 400 EUR. Vo viac ako polovici krajín boli náklady veľmi nízke, v niekoľkých krajinách sa však na organizáciu výberových zisťovaní vynaložili vyššie náklady.

5. Odporúčania

Eurostat sa usiluje neustále zlepšovať kvalitu a dostupnosť európskych štatistík. Okrem toho sa zaväzuje znižovať zaťaženie členských štátov a respondentov. Uvedený projekt s názvom Zefektívnenie a zjednodušenie vytvárania európskych štatistík rybolovu sa preto zameriava na zber aktuálnych údajov a zostavenie stratégie tvorby štatistických údajov o vylodeniach produktov rybolovu, ktoré budú vhodnejšie na tento účel. Prvý medzník projektu – dokončenie hodnotenia európskych štatistík rybolovu – sa dosiahol koncom roka 2019, keď bol vypracovaný pracovný dokument útvarov Komisie o hodnotení .

Najdôležitejším výsledkom hodnotenia štatistík rybolovu v oblasti vylodení je skutočnosť, že sú veľmi dôležitou a široko využívanou súčasťou štatistík rybolovu, ale svojím rozsahom nedokážu uspokojiť potreby používateľov. Z hodnotenia štatistík rybolovu vyplynulo, že sa zo strany používateľov zvýšila potreba štatistík vylodení, ktoré sa týkajú celkových vylodení všetkých rybárskych plavidiel krajiny, vylodení rybárskych plavidiel EÚ/EZVO mimo územia EÚ/EZVO a vylodení rybárskych plavidiel z krajín mimo EÚ/EZVO na území EÚ/EZVO.

Najlepším riešením, ako poskytovať lepšie služby používateľom údajov, by bolo zmeniť súčasné právne predpisy alebo ich nahradiť novými právnymi predpismi, ktorými sa zlepšuje pokrytie štatistík. Komisia v súčasnosti dokončuje posúdenie vplyvu týkajúce sa potenciálnych možností zlepšenia všetkých štatistík rybolovu: úlovkoch, vylodení, rybárskej flotile a akvakultúre. Nové právne predpisy by mohli priniesť zvýšenie efektívnosti, a to najmä zjednodušením tokov údajov a zosúladením lehôt s potrebami iných medzinárodných organizácií.

Na vnútroštátnej úrovni by sa malo ešte viac podporiť používanie elektronických dotazníkov, keďže sa ním zefektívňuje zber údajov. Ďalšími príkladmi osvedčených postupov sú vnútroštátne usmernenia týkajúce sa zberu údajov a asistenčné služby, ktoré respondentom poskytujú prispôsobenú podporu.